Jesper Petersen (SF), 2012-06-08:
Danmark er et af verdens bedste og mest lykkelige lande.
Det skyldes efter min mening flere ting, men først og fremmest den solidariske velfærdsmodel, som vi har udviklet.
I Danmark går vi efter, at alle skal have lige muligheder for at skabe sig det liv, de gerne vil have.
Vi tager os af hinanden, står sammen om at kunne hjælpe hinanden med at løse de problemer, der opstår i den form for samfundsmodel, som vi nu engang lever i.
Vi indkræver midler i skat fra virksomheder, fra borgere og bruger dem på fælles løsninger inden for sundhed, fri og lige adgang til sundhedsvæsenet; at alle skal kunne få en uddannelse; at vi ikke som i andre lande skal have det sådan, at en familie må vælge mellem, hvilket af deres børn de har råd til at sende på universitetet; at der er en ordentlig ældrepleje, når man bliver gammel.
På den måde sørger vi for, at der er en stor social tryghed, og at vi tager os af hinanden som fællesskab.
Det kræver også, at der bliver betalt skat.
Vi tilbyder uddannelse til befolkningen, gode sundhedsydelser, infrastruktur, der fungerer, investeringer i forskning fra offentligt hold.
Alle de ting gør, at Danmark faktisk også er et interessant sted at producere.
Det samfund er under angreb fra Liberal Alliance.
Det er under angreb fra den tidligere regering, som på flere punkter forsøgte at øge uligheden, lavede strategiske tiltag for at skabe mere privatisering i f.eks. sundhedsvæsenet.
Det er en kurs, som den nye regering gør op med.
Jeg forstår, at det her mest af alt er en debat, hvor man fra Liberal Alliances side ikke så meget vil diskutere med regeringspartierne, men hvor den interessante konflikt sådan set ligger mellem de borgerlige partier, og den debat er også meget interessant at sidde og være tilhører til.
Det er lidt sådan, man har det, for det virker, som om der er en konkurrence om, hvem der vil være mest liberalistisk, hvem der er mest sur over, at der er nogle skatter og afgifter, der er steget med finansloven.
Der har jeg bemærket at Venstre har været på sådan en danmarksturné for at fortælle om, at en ganske almindelig LO-familie betaler 3.460 kr. mere i skatter og afgifter.
Det, man så fortier for befolkningen, er, hvordan de penge bliver brugt, at de faktisk går til at forbedre nogle ting i vores samfund og til forbedringer for den enkelte dansker.
For den samme almindelige lønmodtagerfamilie steg skatterne med godt 5.500 kr.
Og man glemmer jo også at fortælle om, hvordan der i det forslag til en skattereform, der er kommet fra regeringen, er en gevinst for selv samme almindelige lønmodtagerfamilie på 6.800 kr., når en eventuel skattereform er fuldt indfaset.
Det giver altså en nettofremgang for en almindelig lønmodtagerfamilie.
Så må man sige: Ja, for nogle er det blevet dyrere at være dansker, og det bliver det også med den skattereform, som regeringen har lagt frem.
Med det, vi gjorde med finansloven, kunne vi afskaffe fattigdomsydelserne og forbedre velfærden på en række punkter, forbedre sundheden, mindske brugerbetalingen, mindske den ulighed, som den tidligere regering var garant for.
Med skattereformudspillet kan det også være, at nogle, f.eks. et velstillet direktørpar i en stor ejerbolig med meget store renteudgifter, som har børn, kommer til at betale for, at almindelige lønmodtagere kan få en indkomstfremgang, og at den enlige forsørger kan blive en af de helt store vindere med den skattereform, der er lagt frem, bl.a fordi vi differentierer børnechecken.
Vi går nemlig op i, at det skal være bedre at være dansker, at vi både kan styrke velfærden og skabe job til de alt for mange, som er uden for arbejdsmarkedet.
Så er det jo en smule hyklerisk at opleve diskussionen nu, hvor det pludselig er meget lang tid siden – i hvert fald i deres egen selvforståelse – at de højreorienterede partier var ved magten.
De lægger ikke selv troværdige planer frem, der på nogen måde hænger sammen.
De bruger pengene flere gange.
Deres regnestykker holder ikke.
Vi har lavet nogle tiltag i forbindelse med finansloven, hvor vi altså øger nogle afgifter for at styrke folkesundheden og kunne bruge indtægterne til forskellige velfærdsforbedringer.
Vil Venstre faktisk rulle dem tilbage igen, når man nu er så meget imod, at de afgifter er øget – nogle af de afgifter, som den tidligere regering i parentes bemærket sådan set selv fandt på: fedtafgiften, øgede afgifter på alkoholsodavand, sukkerafgifter osv.?
Så man må sige, at det simpelt hen ikke hænger sammen for de borgerlige partier.
Vi står gerne på mål for, hvad vi har gjort, og at det skal være bedre at være dansker, og at det er o.k., at der er nogle, der faktisk kommer til at bidrage mere, for at andre kan få en indkomstfremgang.